# אופק (לוויין)

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אופק היא סידרה של לווייני צילום ישראליים.

## [עריכה] תוכנית הלוויינים הישראלית

הלוויין הראשון בסידרה, "אופק 1" היה הלוויין הישראלי הראשון בחלל. הלוויינים חגים מסביב לכדור הארץ בגובה נמוך ומשלימים סיבוב כל 90 דקות. הטכנולוגיה של לווייני האופק נחשבת מהמתקדמות מסוגה בעולם. בעבר נאמר על לוויין "אופק 3" כי הוא יכול "לצלם מספרי רישוי של מכוניות בבגדד". הלוויינים משמשים בעיקר כדי לאסוף מודיעין על יעדים רחוקים ממדינת ישראל כגון תוכניות הגרעין של איראן והמתקנים הצבאיים במדבר הסורי.

שיגור לוויני "אופק" היווה שיא בפעילות אשר החלה בראשית שנות ה־70 עם השתלבות מדענים ישראלים במחקרי חלל. הפעילות נמשכה דרך הקמת סוכנות החלל הישראלית שליד משרד המדע בשנת 1983, והגיעה, כאמור, להישג בינלאומי עם שיגור הלוויין אופק 1.

הלוויינים משוגרים משדה שיגור הטילים בבסיס חיל האוויר בפלמחים על גבי משגר הלוויינים שביט. הלוויינים והמשגרים שלהם מפותחים בתעשייה האווירית לישראל. המצלמה ומערכות האופטיקה מיוצרות על ידי חברת אל-אופ. תוכנית "אופק" פתחה אופקים חדשים לתעשיות ההי-טק של מדינת ישראל והציבה אתגר אשר אך אומות מעטות, ובמיוחד בגודלה של ישראל, היו מוכנות להתמודד איתו. החל מהגיית התוכנית ב- 1982, היא דרשה גיוס מאמצים מקבילים במחקר ופיתוח, בנית התשתיות, בהכשרת מאות מהנדסים וטכנאים ולאחר מכן בתכנון, בנייה, ניסויים ולבסוף בשיגור עצמאי של הלווינים. התעשייה האווירית נבחרה כקבלן ראשי לתוכנית "אופק", לבדיקות ולאינטגרציה, לבנית מרכז שליטה ובקרה ותחנת קליטה קרקעית והפעלתם וכל אלה נבנו באתר מפעל מב"ת ביהוד.

לווייני אופק הם היחידים בעולם שמשוגרים לכיוון מערב, בניגוד לכיוון הסיבוב של כדור הארץ. הדבר נעשה כדי שבעת כישלון הלוויינים לא יפלו על אזורים מיושבים או בידים של מדינות זרות. לוויינים ישראליים אחרים משוגרים מאתרים במדינות אחרות.

ב-13 בנובמבר, 2005, פירסמה סוכנות הידיעות של הודו שציטטה את כתב העת ספייז ניוז כי ישראל החליטה לשגר את לוויין הריגול הבא שלה באמצעות משגר הלוויינים במסלולים הקוטביים של הודו (Polar Satellite Launch Vehicle (PSLV ולא להסתמך על משגר השביט מתוצרת בית. [דרוש מקור]

## [עריכה] לווייני אופק

### [עריכה] אופק 1

אופק 1

אופק 1 היה הלוויין הישראלי הראשון, והראשון בסדרת הלוויינים "אופק". הלוויין פותח ונבנה בישראל, ושוגר ב־19 בספטמבר 1988, באמצעות משגר ה"שביט". בשיגורו הצהירה מדינת ישראל על רצינות כוונותיה להיכנס לעידן החלל, ובכך הצטרפה כחברה השמינית למועדון היוקרתי של מדינות ששיגרו בכוחות עצמן לוויין מתוצרתן. הלוויין עצמו שימש כניסוי לטכנולוגית הלוויינים. משקל הלווין היה 156 ק"ג. הלווין שהה בחלל 118 יום במסלול אליפטי עם אפוגיאה של 1,150 ק"מ ופריגיאה של 248 ק"מ. הניסוי הצליח מעבר למשוער לכל מרכיביו: השיגור, המעקב וניטור המכשור שבלווין על ידי תחנת הבקרה ועצם התפקוד של הלווין בתנאים העויינים של החלל.

### [עריכה] אופק 2

אופק 2 שוגר ב-23 באפריל 1990. ללווין זה בידוד תרמי והגנה מקרינה קוסמית משופרים, מחשב, גיירוסקופים ומגנטומטרים משופרים וכן תקשורת דו-כיוונית אשר אפשרו בדיקת השליטה בלווין. הלווין תפקד בצורה מושלמת במסלול אליפטי עם אפוגיאה של 1,580 ק"מ ופריגיאה של 210 ק"מ.

### [עריכה] אופק 3

אופק 3

אופק 3 שוגר בשנת 1995. היה זה הלוויין הישראלי הראשון שהיה בעל יכולות צילום. שהה בחלל עד שנת 2000. השיגור בוצע על ידי משגר שביט של תע"א/מל"מ למסלול של 370x750 ק"מ. זה היה לווין דור שלישי, מיוצב בשלושה צירים לחישה מרחוק. ללווין מערכות מחשוב ותקשורת משופרים, כנפיים סולריות (לעומת פנלים צמודים לגוף בשני הניסויים הראשונים).

### [עריכה] אופק 4

אופק 4 שוגר בינואר 1998, ונועד להיות מחליפו המבצעי של אופק 3. אולם שיגורו נכשל והלוויין צלל לים התיכון.

### [עריכה] אופק 5

אופק 5

אופק 5 שוגר ב-28 במאי 2002. זהו לוויין הצילום המבצעי החשוב והפורה ביותר של ישראל עד כה.

### [עריכה] אופק 6

אופק 6, השישי בסדרת "אופק", שוגר ב-6 בספטמבר 2004 בשעה 13:53 מבסיס חיל האוויר ליד קיבוץ פלמחים, באמצעות משגר ה"שביט". המשגר הורכב משלושה שלבים כדי להקל על נשיאת המשקל הכולל של המשגר ככל שהשיגור מתקדם - כלומר, נמנע מהמשגר שישא את אותו חלק בטיל שכבר סיים את תפקידו. שני השלבים הראשונים פעלו כהלכה בשלב השיגור שלא אורך סה"כ יותר מ-10 דקות והביאו את השלב השלישי שעליו רוכב הלווין לגובה והמהירות הנכונה של אותו קטע בשיגור.

עקב תקלה בקופסת מכשירים המחוברת לשלב השלישי בביצוע פעולה מסוימת לא ניצת השלב השלישי כראוי והמשגר כשל מלהביא את הלווין לגובה המתאים והמהירות הנכונה בחלל. המשגר המשיך לשייט מעט ברום האטמוספירה עד שנפל והתרסק לתוך הים.

## [עריכה] קישורים חיצוניים

- אתר החלל של התעשייה האווירית
- בסיס חיל האויר בפלמחים באתר GlobalSecurity.org
- אשכול כתבות על לווייני אופק, באתר "הידען" (עדיף לפתוח בחלון נפרד)
- רונן בודוני, כחול לבן בחלל, קצת על ההיסטוריה של ישראל בחלל, אתר YNET

מקור: http://he.wikipedia.org../../../%D7%90/%D7%95/%D7%A4/%D7%90%D7%95%D7%A4%D7%A7_%28%D7%9C%D7%95%D7%95%D7%99%D7%99%D7%9F%29.html

קטגוריות: ויקיפדיה:ערכים הדורשים מקורות | תוכנית החלל הישראלית | לווינים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- العربية
- Deutsch